El Parlament elabora un pla per "desterrar el patriarcat de la seu de la sobirania popular".
La Mesa del Parlament va acordar abans de l'estiu impulsar l'elaboració d'un pla d'igualtat, una iniciativa que ha de servir per fer una diagnosi de la situació de les dones i els homes a la cambra catalana, tant pel que fa als representants electes com al personal que hi treballa, de la qual, en el termini d'un any, ha de sortir un pla d'acció amb objectius i mesures estratègics per avançar cap a la igualtat efectiva.
La iniciativa va endegar-se a mitjans de setembre passat amb la celebració de dues jornades sota el títol "Parlaments amb perspectiva de gènere per a garantir la igualtat efectiva de dones i homes", amb la participació de persones expertes en la matèria de nivell internacional.
A la primera jornada van intervenir les professores Sarah Childs (Birkbeck-Universitat de Londres), Fiona Mackay (Universitat d'Edimburg), Lenita Freidenvall (Universitat d'Estocolm) i Josefina Erikson (Universitat d'Uppsala), co-coordinadora de la GenParlNet, xarxa de recerca d'institucions parlamentàries amb perspectiva de gènere, que van compartir la seva experiència en l'assessorament dels parlaments britànic, escocès i suec en aquesta matèria.
Posteriorment, hi van participar Barbara Limanowska, experta sènior en transversalitat de gènere de l'Institut Europeu per a la Igualtat de Gènere; Tiina Kukkamaa-Bah, cap de la Unitat de Governança Democràtica i Gènere de l'Oficina per a les Institucions Democràtiques i els Drets Humans de l'Organització per a la Seguretat i la Cooperació a Europa, i Ernest Urtasun, membre de la Comissió de Drets de la Dona i Igualtat de Gènere del Parlament Europeu.
En les seves intervencions, aquestes persones expertes van explicar les tasques de les organitzacions de què formen part i van destacar la importància d'assolir una representació equitativa de dones i homes en els llocs de responsabilitat, d'incorporar la igualtat en les agendes dels parlaments i d'impulsar una formació específica per a diputats i diputades.
La segona, organitzada pel Parlament en col·laboració amb la Direcció General d'Igualtat i l'Institut Català de les Dones, anava adreçada especialment a membres del món local i altres administracions i a responsables d'igualtat o organització dels partits amb representació parlamentària.
Estructurada en dues parts, la sessió va tenir com a leit motivs "Europa davant la igualtat: institucions i polítiques públiques", amb les intervencions de Josefina Erikson, de la Universitat d'Uppsala, i Barbara Limanowska, de l'Institut Europeu per a la Igualtat de Gènere, i "El compromís institucional a Catalunya", amb Raquel Serrano, professora titular de Dret del Treball i de la Seguretat Social de la Universitat de Barcelona, que va ser presentada per Mireia Mata, directora general d'Igualtat.
El president del Parlament, Roger Torrent, va destacar que "la igualtat efectiva de gènere és un repte vital" per al Parlament.
"Si volem ser creïbles en la radicalitat democràtica, ho hem de ser en la igualtat de gènere, no només amb paraules, sinó amb fets", va explicar per destacar la importància del pla que impulsarà la Cambra.
Per a Torrent, és necessari assolir la igualtat efectiva, no només en l'accés, sinó també en els espais de presa de decisió.
"El que volem és desterrar el patriarcat; de la institució, però sobretot de la societat", va dir.
En aquest sentit, va fer un prec al món local perquè els objectius en polítiques de gènere tinguin "continuïtat institucional" més enllà dels mandats.
Segons el president, l'objectiu és "canviar de cultura política" a les institucions per contribuir també així a "canviar la cultura a la societat".
"És un objectiu ambiciós, però alhora absolutament normal i imprescindible; no n'hi ha prou amb discursos, calen fets".